จังหวัดหนองคาย เลือกพื้นที่การตรวจราชการของนายกรัฐมนตรี ที่มีความสอดคล้องในการพัฒนาจังหวัดทั้งด้านการส่งเสริมการท่องเที่ยวกับการทำงานร่วมกันแบบประชารัฐ
จังหวัดหนองคาย เลือกพื้นที่การตรวจราชการของนายกรัฐมนตรี พลเอก ประยุทธ์  จันทร์โอชา ที่มีความสอดคล้องในการพัฒนาจังหวัดทั้งด้านการส่งเสริมการท่องเที่ยวกับการทำงานร่วมกันแบบประชารัฐ

จังหวัดหนองคายเป็นจังหวัดชายแดนริมฝั่งแม่น้ำโขง ที่มีพื้นที่ติดต่อกับสาธารณรัฐประชาธิปไตยประชาชนลาว เป็นจังหวัดที่มีความสำคัญทางยุทธศาสตร์ของประเทศ เป็นประตูการค้าสู่กลุ่มประเทศอินโดจีนเป็นอย่างดี ยุทธศาสตร์การพัฒนาน่าจะมีส่วนและเป็นประเด็นสำคัญที่พลเอก ประยุทธ์  จันทร์โอชา  นายกรัฐมนตรี  เลือกลงพื้นที่จังหวัดหนองคาย  โดยแต่ละพื้นที่จังหวัดหนองคายได้พิจารณาจากความสอดคล้องในการพัฒนาจังหวัดทั้งด้านการส่งเสริมการท่องเที่ยวกับการทำงานร่วมกันแบบประชารัฐ
  
นายรณชัย จิตรวิเศษ ผู้ว่าราชการจังหวัดหนองคาย กล่าวว่า  จังหวัดหนองคายเตรียมเสนอแผนงาน/โครงการ เพื่อพัฒนาจังหวัดแก่คณะรัฐมนตรีในการประชุม ครม.อย่างเป็นทางการนอกสถานที่ ณ จังหวัดหนองคายในวันที่ 13 ธันวาคมนี้  
ด้านการพัฒนาระบบโลจิสติกส์เพื่อสนับสนุนการท่องเที่ยว การค้า การลงทุน และการค้าขายชายแดน ยกระดับมาตรฐานและเพิ่มประสิทธิภาพทางหลวงหมายเลข 2020 , 2230 และทางหลวงหมายเลข 2267 
ด้านคุณภาพชีวิต การพัฒนาศักยภาพการให้บริการทางการแพทย์และสาธารณสุขสู่ความเป็นศูนย์กลางด้านบริการสุขภาพโรงพยาบาลสมเด็จพระยุพราชท่าบ่อ งบประมาณรวมทั้งสิ้น 1,500 ล้านบาทเศษ

ผู้ว่าราชการจังหวัดหนองคาย กล่าวถึงการขับเคลื่อนนโยบายรัฐบาลว่าที่ผ่านมาทุกภาคส่วนได้มีการทำงานร่วมกันอย่างบูรณาการ การขับเคลื่อนนโยบายของรัฐบาลภายใต้การบริหารราชการของพลเอก ประยุทธ์  จันทร์โอชา  นายกรัฐมนตรี  ที่นำสู่การปฏิบัติ จนเกิดผลเป็นรูปธรรม ทำให้พี่น้องประชาชนอยู่ดีกินดี  มีความเป็นอยู่และคุณภาพชีวิตที่ดีขึ้น  มีการใช้ชีวิตที่สงบสุขเช่น  โครงการไทยนิยมยั่งยืน หมู่บ้านละ 2 แสนบาท  740 หมู่บ้าน/ชุมชน บัตรสวัสดิการแห่งรัฐ มีผู้ลงทะเบียน รวม 106,771 คน  โดยมีการลงทะเบียนพัฒนาตนเอง 77,344 คน  ส่วนโครงการเน็ตประชารัฐ ติดตั้งไปครบแล้ว 179 หมู่บ้าน
  
สำหรับการลงพื้นที่จังหวัดหนองคายครั้งนี้ของพลเอก ประยุทธ์  จันทร์โอชา นายกรัฐมนตรี พี่น้องประชาชน รวมถึงภาคเอกชน  บอกว่า นับเป็นโอกาสที่ดีมาก  นอกเหนือจากชาวจังหวัดหนองคาย จะได้แสดงให้นายกรัฐมนตรี  ได้รับทราบถึงความรัก  ความสามัคคี  แล้ว ประการสำคัญคือ  นายกรัฐมนตรี  ได้ลงมาสัมผัสและได้รับทราบความต้องการของประชาชนโดยตรง

  
อาทร จันทร์พิลาปชส.หนองคาย / ข่าว-รายงาน